ཾ་བཛྲ་མ་ཧཱ་ཀྲོ་དྷི་ཤྭ་རི་སརྦ་ས་མ་ཡ་གནོད་བྱེད་སྲི་གདོན་ཐམས་ཅད་ཏ་ཐ་ཡ་ཏ་ཐ་ཡ་རྦད་ཕཊ༔ ཨོཾ༔ ཡེ་ཤེས་སྐུ་ཡི་རྡོ་རྗེ་ནི༔ འོད་ཕུང་དཀར་པོའི་རྣམ་པར་ཐིམ༔ སྐུ་ཡི་ནུས་པ་རྫོགས་པར་གྱུར༔ འགྲོ་དྲུག་གཟུགས་ཕུང་འཇིགས་པར་བྱེད༔ སརྦ་བུདྡྷ་བོ་དྷི་སཏྭ་ཀཱ་ཡ་བཛྲ་ཨ་བྷི་ཥིཉྩ་ཨོཾ༔ ཨཱཿ ཡེ་ཤེས་གསུང་གི་རྡོ་རྗེ་ནི༔ འོད་ཕུང་དམར་པོའི་རྣམ་པར་ཐིམ༔ གསུང་གི་ནུས་པ་རྫོགས་པར་གྱུར༔ འགྲོ་དྲུག་ངག་གི་འཛིན་ཞེན་བཤིག༔ སརྦ་བུདྡྷ་བོ་དྷི་སཏྭ་ཝཱཀ་ཨ་བྷི་ཥིཉྩ་ཨཱཿ ཧཱུྃ༔ ཡེ་ཤེས་ཐུགས་ཀྱི་རྡོ་རྗེ་ནི༔ འོད་ཕུང་མཐིང་ནག་རྣམ་པར་ཐིམ༔ ཐུགས་ཀྱི་ནུས་པ་རྫོགས་པར་གྱུར༔ འགྲོ་དྲུག་ཡིད་ཀྱི་འཛིན་ཞེན་གཏོར༔ སརྦ་བུདྡྷ་བོ་དྷི་སཏྭ་ཙིཏྟ་ཨ་བྷི་ཥིཉྩ་ཧཱུྃ༔ སྭཱ༔ ལྷུན་གྲུབ་ཡོན་ཏན་རྡོ་རྗེ་ནི༔ འོད་ཕུང་སེར་པོའི་རྣམ་པར་ཐིམ༔ ཡོན་ཏན་ནུས་པ་རྫོགས་པར་གྱུར༔ འགྲོ་དྲུག་སྣང་བ་དབྱིངས་སུ་འཇིག༔ སརྦ་བུདྡྷ་བོ་དྷི་སཏྭ་གུ་ཎ་ཨ་བྷི་ཥིཉྩ་ཏྲཾ༔ ཧཱ༔ ཐོགས་མེད་ཕྲིན་ལས་རྡོ་རྗེ་ནི༔ འོད་ཕུང་ལྗང་ནག་རྣམ་པར་ཐིམ༔ ཕྲིན་ལས་ནུས་མཐུ་ཡོངས་རྫོགས་གྱུར༔ ཁམས་གསུམ་སྒྲོལ་ནུས་མཐུ་ཐོབ་བོ༔ སརྦ་བུདྡྷ་བོ་དྷི་སཏྭ་ཀརྨ་ཨ་བྷི་ཥིཉྩ་ཧཱ༔ ཞེས་དབང་བསྐུར་མཐར་ཚེ་ལུང་བྱ་བ་ལ༔ སྐུ་གསུམ་ལྷུན་གྲུབ་ཀྱི་ངོ་བོ་ལ་རྡོ་རྗེ་གསུམ་རྫོགས་ཀྱི་རྣམ་པར་ཤར་བའི་ཕུར་པ་དེ་ཉིད་དགྲ་བགེགས་ཀྱི་སྙིང་གར་བསྐོར་ཞིང་གཟིར་བ་ཙམ་གྱིས་འོ་མ་ལས་མར་ཐོན་པ་བཞིན་དུ་ཚེ་དང་བསོད་ནམས་མཐུ་སྟོབས་ནུས་པ་ཐམས་ཅད་འདུས་པའི་ངོ་བོ་ནྲྀ་ཡིག་ལྗང་གུ་འོད་དང་བཅས་པ་ཞིག་ཏུ་གྱུར་ཏེ༔ ཕུར་པའི་ཁོང་གསེང་ནས་བརྒྱུད་མ་དག་པའི་ཉེས་སྐྱོན་དང་དྲི་མ་ཐམས་ཅད་སྦྱངས་ཤིང་དབུ་གཙུག་ནས་ཐོན་ཏེ་རང་གི་སྙིང་གར་ཐིམ་ཚེ་བསོད་མཐུ་ནུས་དཔག་ཏུ་མེད་པར་དང་ལྡན་པར་བསམ༔ ཡང་ཕུར་པ་སྙིང་གར་བསྐོར་ཞིང་གཟིར་བ་ཙམ་གྱིས་བླ་ཡི་ངོ་བོ་ནྲྀ་ཡིག་དཀར་པོ་འོད་དང་བཅས་པའི་རྣམ་པར་ཕུར་པའི་རྩེ་མོར་འུབ་ཀྱིས་འདུས་ཏེ་ཕུར་པ་ལ་ཐིམ་པས་ཕུར་པ་དེ་ཉིད་མཐུ་སྟོབས་ནུས་པ་བཀྲག་མདངས་གཟི་བརྗིད་དང་ལྡན་པར་བསམ༔ སླར་ཡང་ཁྲུས་ལུང་བྱ་བ་ནི༔ ཡང་ཕུར་པའི་རྩེ་མོ་ནས་འོད་ཕུང་དཀར་པོ་སྤྲིན་ཕུང་ལྟ་བུ་ཞིག་ཆད་དེ་ཁོའི་རྒྱུད་ཀྱི་སྒྲིབ་གཉིས་བག་ཆགས་དྲི་མའི་ཆ་ཙམ་ཡང་མ་ལུས་པར་སངས་ཀྱིས་དག་པར་ བསམ༔ ཨོཾ་སརྦ་པཱ་པཾ་ཨ་པ་ན་ཡེ་སྭཱ་ཧཱ༔ དེ་ནས་གནས་ལུང་བྱ་བ་ནི༔ གྲི་སྲི་གནོད་བྱེད་ཐམས་ཅད་ཀྱི་རྣམ་པར་ཤེས་པའི་ངོ་བོ་ཐིག་ལེ་དཀར་པོ་ཨ་ཡིག་གིས་མཚན་པ་ཅན་ཞིག་ཏུ་གྱུར་ཏེ་ཕུར་པའི་རྩེ་མོར་འུབ་ཀྱིས་འདུས་ཏེ་ཁོང་གསེང་ནས་ཡར་དྲངས་ཏེ་དུག་གསུམ་གྱི་སྒྲིབ་པ་སྦྱངས༔ སྐུ་གསུམ་གྱི་དགོངས་དོན་རྒྱུད་ལ་སྐྱེས་ཏེ་མདུན་བསྐྱེད་གཙོ་བོའི་ཐུགས་ཀར་ཐིམ་པས་ཆོས་ཉིད་འཁྲུལ་མི་ཤེས་པའི་དབྱིངས་སུ་སད་དེ་སངས་རྒྱས་པར་བསམ༔ ཕཊ་ཕཊ་ཕཊ༔ དེ་ནས་ལིང་རོ་རྣམས་བྲུབ་ཁུང་དུ་བླུགས་ཏེ༔ ཕཊ༔ ཨེ་ལས་གནམ་ལྕགས་ཀྱི་ཁང་སྒྲོམ་ནག་པོ་ཁ་དོག་ཅིང་གཏིང་ཡངས་པ་སྲ་བ་བརྟན་པ་ལྕི་བ་འཐས་པ་བྲོས་ཐར་གབ་ཡུལ་བྲལ་བ༔ ནང་དུ་ཚུད་པ་ཙམ་གྱིས་ཡིད་ཀྱི་ལུས་ཅན་གང་ལའང་ཐོགས་པ་མེད་པ་རྣམས་ཀྱང་ཐོགས་ནས་འཐིབ་པར་བྱེད་པའི་བདག་ཉིད་ཅན་དུ་གྱུར༔ ཕཊ་ཕཊ་ཕཊ༔ དེའི་ནང་དུ་གནོད་བྱེད་སྲི་གདོན་ཐམས་ཅད་བསྒྲལ་བའི་ཤ་ཁྲག་རུས་པའི་ཕུང་པོ་བག་ཆགས་དང་བཅས་པ་བྲུབ་པ་ལ་ཁམས་གསུམ་སེམས་ཅན་ཐམས་ཅད་ཀྱི་སྡུག་བསྔལ་བག་ཆགས་ལས་ཉོན་ཐམས་ཅད་ཐིམ་པར་གྱུར༔ ཕཊ་ཕཊ་ཕཊ༔ དེའི་སྟེང་དུ་རི་རབ་བང་རིམ་སུམ་བརྩེགས་ཀྱི་སྟེང་དུ་མ་ཅིག་ཁྲོས་མ་ནག་མོ་ཞལ་གཅིག་ཕྱག་གཉིས་གྲི་ཐོད་ཅན་དུར་ཁྲོད་ཆས་བརྒྱད་ཀྱིས་བརྒྱན་པ་སྐུ་སྨད་གནམ་ལྕགས་ཀྱི་ཕུར་དབལ་རྣོ་ངར་དང་ལྡན་པ་ཉོན་མོངས་ཕུང་སྲིའི་སྙིང་ལ་གཟིར་ཞིང་མེ་དཔུང་དམར་ནག་རབ་ཏུ་འབར་བའི་ཀློང་ན་འབུམ་ཕྲག་ཡངས་པའི་མཁའ་འགྲོའི་ཚོགས་ཀྱིས་བསྐོར་ནས་བཞུགས་པར་བསྒོམ༔ ཕཊ་ཕཊ་ཕཊ༔ བདག་ཉིད་ཁྲོས་མའི་ཕྱག་གཡས་ཟླ་བ་དང་གཡོན་ཉི་མའི་དཀྱིལ་འཁོར་ཁ་སྦྱོར་གྱི་མཚམས་སུ་ཧཱུྃ་མཐིང་ནག་ལས་སེང་ལྡེང་གི་ཕུར་པ་དམར་ཟང་ངེ་བ་སྟོད་ཆ་ཁྲོས་མ་དམར་ནག་སྨད་ཆ་ཁམས་གསུམ་ཡོངས་སུ་སྒྲོལ་བའི་དབལ་སོ་དང་ལྡན་པའི་གནས་ལྔ་ན་མཁའ་འགྲོ་སྡེ་ལྔ༔ གཙུག་ཏོར་གྱི་འཁོར་ལོར་མ་ཅིག་ཁྲོས་མ་ནག་མོའི་དཀྱིལ་འཁོར་ཡོངས་སུ་རྫོགས་པར་བསམ༔ འོད་འཕྲོས་པས་མ་ལུས་རྒྱལ་བའི་དཀྱིལ་འཁོར་ཐམས་ཅད་སྤྱན་དྲངས་ལ་བསྟིམ་མོ༔ བཛྲ་ས་མ་ཡ་ཛཿ ས་མ་ཏི་སྟྭཾ༔ ཕཊ་ཕཊ་ཕཊ༔ ཅེས་བརྗོད་པས་ཕུར་པའི་ཚྭ་ཚྭ་སྐར་ལྟར་འཁྲིགས་ཤིང་གནོད་བྱེད་ཐམས་ཅད་ཀྱི་སྙིང་ལ་ཐོག་ལྟར་འབེབས་པར་བསམ༔ ཨོཾ་བཛྲ་ཀྲོ་དྷི་ཀ་ལི་ཧཱུྃ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ ཨོཾ༔ སྐུ་གསུམ་ལྷུན་གྲུབ་ཕུར་པ་ནི༔ འགྲོ་དྲུག་དུག་གསུམ་ཕུར་པོར་གདབ༔ ཡུམ་ཆེན་ཆོས་སྐུའི་ཀློང་དུ་བསྒྲལ༔ སྐྱེ་མེད་སྤྲོས་བྲལ་ངང་དུ་བསད༔ ཨོཾ་བཛྲ་ཀྲོ་དྷི་ཀ་ལི་ཧཱུྃ་ཀཱི་ལི་ཀཱི་ལ་ཡ་སརྦ་བིགྷྣ ན་བཾ་ཧཱུྃ་ཕཊ༔ སྐུ་ལྔ་ལྷུན་གྲུབ་ཕུར་པ་ནི༔ འགྲོ་དྲུག་དུག་ལྔའི་ཕུང་པོར་གདབ༔ ཡེ་ཤེས་ལྔ་ཡི་ཀློང་དུ་བསྒྲལ༔ བདེ་ཆེན་འགྱུར་མེད་ངང་དུ་བསད༔ ཨོཾ་བཛྲ་ཀྲོ་དྷི་ཀ་ལི་ཧཱུྃ་ཀཱི་ལི་ཀཱི་ལ་ཡ་སརྦ་བིགྷྣན་བཾ་ཧཱུྃ་ཕཊ༔ ཆོས་ཕུང་ཡོངས་རྫོགས་ཕུར་པ་འདི༔ ཉོན་མོངས་བརྒྱད་ཁྲིའི་ཕུར་པོར་གདབ༔ འཁོར་བ་མྱང་འདས་དབྱིངས་སུ་བསྒྲལ༔ ཀུན་ཏུ་འོད་ཀྱི་ཀློང་དུ་བསད༔ ཨོཾ་བཛྲ་ཀྲོ་དྷི་ཀ་ལི་ཧཱུྃ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ ཕཊ་ཕཊ་ཕཊ༔ མ་ཆོས་སྐུ་ཡེ་ཤེས་མཁའ་འགྲོ་མ༔ བརྡལ་ཁྱབ་དབྱིངས་ལས་དགོངས་པ་བསྐྱོད༔ མ་རིག་འཁྲུལ་པའི་སེམས་ཅན་འདི༔ གཞོན་ནུ་བུམ་སྐུའི་ཀློང་དུ་སྟོབ༔ མ་ལོངས་སྐུ་ཡེ་ཤེས་མཁའ་འགྲོ་མ༔ འགགས་མེད་དབྱིངས་ལས་དགོངས་པ་བསྐྱོད༔ མ་རིག་ཉོན་འཁྲུལ་སེམས་ཅན་འདི༔ འོད་གསལ་ཆེན་པོའི་ཀློང་དུ་སྟོབ༔ མ་སྤྲུལ་སྐུ་ཡེ་ཤེས་མཁའ་འགྲོ་མ༔ ཀུན་ཁྱབ་དབྱིངས་ལས་དགོངས་པ་བསྐྱོད༔ མ་རིག་འཁྲུལ་པའི་ལས་ངན་འདི༔ བདེ་ཆེན་ཡེ་ཤེས་ཀློང་དུ་སྟོབ༔ མ་མཁྱེན་ནོ་ཡེ་ཤེས་མཁའ་འགྲོ་མ༔ གཟིགས་ཤིག་ཀུན་གཟིགས་སྤྱན་ལྡན་མ༔ དགོངས་ཤིག་བརྩེ་བའི་ཐུགས་རྗེ་ཅན༔ ཕྲིན་ལས་འགྲོ་འདུལ་མཐུ་ལྡན་མ༔ བདག་སོགས་སྐྱབས་བྲལ་སྐྱོབ་བྱེད་མ༔ མ་མཁྱེན་ནོ་མཁྱེན་ནོ་ཐུགས་རྗེ་ཅན༔ གསོལ་བ་འདེབས་སོ་བྱིན་རླབས་ཅན༔ སྐྱབས་སུ་མཆིའོ་མཐུ་ལྡན་མ༔ འབོད་དོ་མ་ཅིག་དྲིན་ལྡན་མ༔ བདག་གསོལ་འདེབས་ཐུགས་རྒྱུད་བསྐུལ་བའི་དོན༔ མ་ཐུགས་རྗེ་ནུས་པའི་སྟོབས་ཤུགས་བསྐྱེད༔ མ་རིག་འཐིབ་པའི་མུན་ཁང་འདི༔ ཡེ་ཤེས་ཆེན་པོའི་དགོངས་པས་ཤིག༔ དུག་གསུམ་འཐས་པའི་སྒོ་གསུམ་འདི༔ སྐུ་གསུམ་ཡེ་ཤེས་ཀློང་དུ་ཤིག༔ དུག་ལྔའི་བག་ཆགས་འབྱུང་བ་ལྔ༔ ཡེ་ཤེས་ལྔ་ཡི་དབྱིངས་སུ་ཤིག༔ ངར་འཛིན་བརྟན་པའི་རྣམ་རྟོག་འདི༔ བདག་མེད་ཆོས་སྐུའི་ཀློང་དུ་ཤིག༔ གཟུང་འཛིན་འཕྲུལ་གྱི་སྣང་བ་ཡུལ༔ གཉིས་མེད་ཀ་དག་རོལ་པར་ཤིག༔ འཁྲུལ་པའི་འཁོར་ལོར་ཁ་འབྱམས་པའི༔ སྡུག་བསྔལ་སེམས་ཅན་ལྷ་འདྲེ་རྣམས༔ ཡེ་ཤེས་མཁའ་འགྲོའི་དགོངས་པས་རློབས༔ བདེ་ཆེན་འགྱུར་མེད་ས་རུ་སྒྲོལ༔ སྐྱེ་མེད་ཆོས་སྐུའི་ཀློང་དུ་རོལ༔ རྣམ་མཁྱེན་ཡེ་ཤེས་རྒྱ་ཡིས་ཐོབ༔ ཀུན་ཏུ་བཟང་པོའི་ས་ཐོབ་ཤོག༔ ཕཊ་ཕཊ་ཕཊ༔ དེ་ནས་འདུལ་ཆས་རྣམས་ཀྱིས་གདབ་པ་ནི༔ ཕཊ་ཕཊ་ཕཊ༔ མ་སྐུ་གསུམ་ཡེ་ཤེས་མཁའ་འགྲོ་རྣམས༔ དབྱིངས་ལས་སྐུར་བཞེངས་མངོན་སྤྱོད་མཛོད༔ སྲི་གདོན་འདུལ་བའི་མཚོན་ཆ་རྣམས༔ ད་ལྟ་ཉིད་དུ་གདབ་པར་མཛོད༔ གནམ་ལྕགས་ངར་མའི་རལ་གྲི་འདིས༔ གནོད་བྱེད་མགོ་ལུས་ཚལ་པར་གཏུབ༔ གནམ་ལྕགས་སྟྭ་རེ་ངར་མ་འདིས༔ དགྲ་བགེགས་ང་རྒྱལ་རུས་པ་འཐོག༔ གནམ་ལྕགས་ངར་མའི་ཟོར་བ་འདིས༔ དགྲ་བགེགས་བཟུང་ནས་སྟོད་ཆ་ཕྲོལ༔ གཟའ་བདུད་ནག་པོའི་མདའ་གཞུ་འདིས༔ དགྲ་བགེགས་སྲོག་གི་རྩ་ལ་ཐོབ༔ བཙན་གདུང་ངར་ལྡན་རྩེ་དམར་འདིས༔ དགྲ་བགེགས་སྙིང་གི་དཀྱིལ་དུ་རྒྱོབ༔ འཐིབ་བྱེད་རྔ་ཡབ་དཀར་ནག་འདིས༔ དགྲ་བགེགས་དྲན་མེད་ངང་དུ་སོད༔ གཡབ་བྱེད་གཡང་གཞི་དཀར་ནག་འདིས༔ དགྲ་བགེགས་ནུས་མཐུ་དྲག་རྩལ་སོད༔ ལྕགས་སླང་དམྱལ་གནས་ཁོལ་མ་འདིས༔ དགྲ་བགེགས་ལུས་ངག་ཡིད་ལ་སྦུབས༔ བློ་ཡི་དྲན་པ་མེད་པར་མྱོས༔ བསྒྲལ་གཞི་ནག་པོ་རླུང་ཐུབ་འདིས༔ མུན་པ་ནག་པོ་སྟེང་གྲིབ་ཁེབས༔ སྲི་གདོན་སྟེང་དུ་ད་ཁོབ་ཅིག༔ མུན་པ་སྒོ་མེད་ནག་པོས་གཡོགས༔ བྱང་ཆུབ་སེམས་དང་མ་ལྡན་བར༔ ནམ་ཡང་དྲན་ཞེན་མེད་པར་གྱུར༔ མེ་ཆུ་རླུང་དང་རི་རབ་དང་༔ དམྱལ་ཁམས་བཅོ་བརྒྱད་ར་བ་ནི༔ ཕྱི་ནང་རིམ་བསྐོར་ནང་དུ་བཙུད༔ སྡུག་བསྔལ་མྱོང་ཚོར་མེད་པ་ཡི༔ བདེ་བ་ཆེན་པོའི་ངང་དུ་བརྒྱལ༔ འཁོར་བར་ལྡོག་མེད་དགོངས་རྒྱས་ཐོབ༔ ཨོཾ་བཛྲ་ཀྲོ་དྷི་ཀ་ལི་བྃ་ཧ་རི་ནི་ས་སརྦ་ས་མ་ཡ་གནོད་བྱེད་སྲི་གདོན་སརྦ་ཏྲི་ཛཿ རྦད་ནན༔ བརྒྱ་བརྗོད་ཕྱེ་གསུམ་བསྔགས་ལ་བྲབ༔ ཕཊ་ཕཊ་ཕཊ༔ བདག་གི་རིག་པ་ཁྲོས་མ་ནག་མོ་སྤྱི་གཙུག་ནས་ཐོན་ཏེ་སྣང་སྲིད་གང་བ་ཞིག་ཏུ་གྱུར་ནས༔ གཡས་གྲི་གུག་བེམ་པོ་ལ་ཚད་པ་ཙམ་གྱིས་སྟོང་གསུམ་གྱི་སྟོང་ཆེན་པོ་ཞིང་གི་པགས་པས་ཁེབས་པར་གྱུར༔ ཕཊ༔ དེའི་སྟེང་དུ་ཤ་ཁྲག་རུས་པའི་ཕུང་པོ་ཐར་གྱིས་ཞིག་ནས་གང་བར་གྱུར༔ ཕཊ༔ གནོད་བྱེད་གནས་གདོན་ལུས་གདོན་དགྲ་བགེགས་ཐམས་ཅད་ཀྱིས་ཤ་རུལ་ལ་སྦྲང་མ་འདུ་བ་ལྟར་ཧབ་ཐོབ་ཏུ་ཟོས་པར་གྱུར༔ ཕཊ་ཕཊ་ཕཊ༔ སླར་དགྲ་བོའི་མི་ནོར་ལོངས་སྤྱོད་སྲི་གདོན་ཟ་འདྲེ་ཤི་གཤེད་ཐམས་ཅད་གཡང་གཞིའི་དབུས་སུ་གནས་ཏེ་འདུས་པར་གྱུར༔ ཕཊ་ཕཊ་ཕཊ༔ བདག་ཉིད་ཁྲོས་མའི་ཕྱག་གཡས་ཀྱིས་གཡང་གཞི་མཐའ་ནས་བསྡུས་ཏེ་སྦྲུལ་དང་རྒྱུ་མའི་ཞགས་པས་ཁ་བསྡམས་ནས་ཀླད་ལ་ལན་གསུམ་བསྐོར་ཏེ་ཁམས་གསུམ་གྱི་སྡུག་བསྔལ་བསྟིམ༔ ས་ལ་ལན་གསུམ་བརྡབ་པས་འཁྲུལ་པའི་འཁོར་ལོ་བཅོམ་སླར་ཤར་གྱིས་འཕངས་པས་འོག་གཞི་རླུང་གི་དཀྱིལ་འཁོར་གྱི་འོག་ཏུ་སོང་བར་བསམ༔ ཕཊ་ཕཊ་ཕཊ༔ དགྲ་བོའི་མི་ནོར་ལ་སྲི་གདོན་རྣམས་ཀྱིས་ལོངས་སྤྱོད་ནས་ཡོད་པའི་སྟེང་དུ་ཡཾ་ལས་རླུང་ཁམས་ལས་ཆུ་རཾ་ལས་མེ་སུཾ་ལས་སའི་དཀྱིལ་འཁོར་གྱི་སྟེང་དུ་ཁྲོ་ཆེན་སྟོབས་པོ་ཆེ༔ དེའི་སྟེང་དུ་དུར་ཁྲོད་རབ་འཇིགས་མེ་དཔུང་འབར་བའི་དབུས་སུ་བདག་གི་གནས་ཁང་ཡིད་བཞིན་གྱི་ནོར་བུ་དབང་གི་རྒྱལ་པོ་གྱེན་དུ་ལངས་པ་སྲིད་པའི་རྩེ་མོར་ཟུག་པ༔ རྩ་བ་ཀླུ་རྒྱལ་འཇོག་པོས་ཐོད་དུ་བཅིངས་པ་ཕྱི་ནང་མེད་པར་འདོད་རྒུའི་ཆར་ཆེན་པོ་འབེབས་པ་ལ་བླ་མ་ཡི་དམ་མཁའ་འགྲོ་ཆོས་སྐྱོང་ནོར་ལྷའི་ཚོགས་ཀྱི་སྐུ་གསུང་ཐུགས་བཅུད་དངོས་གྲུབ་ཐམས་ཅད་ཡོངས་སུ་འདུས་ཤིང་རྫོགས་པར་གྱུར༔ ཕཊ་ཕཊ་ཕཊ༔ དེའི་དབུས་སུ་མ་ཆགས་པདྨ་ཉི་ཟླའི་གདན་སུམ་བརྩེགས་ཀྱི་སྟེང་དུ་རང་ཉིད་ཁྲོས་མ་ནག་མོ་སྒྱུ་འཕྲུལ་མཁའ་འགྲོ་འབུམ་སྡེའི་ཚོགས་མ་ལུས་ཤིང་ལུས་པ་མེད་པ་ཉི་མ་དང་འོད་ཟེར་གྱི་ཚུལ་དུ་གནས་པ་ལས་འོད་ཟེར་དཔག་ཏུ་མེད་པ་འཕྲོས་པས་འགྲོ་བ་རིགས་དྲུག་གི་རྒྱུ་ས་བོན་གནས་མལ་དང་བཅས་པ་ཐམས་ཅད་ཐུལ་གྱིས་བསྲེགས་ནས་སྣང་སྲིད་དག་པ་རབ་འབྱམས་ཀྱི་དཀྱིལ་འཁོར་དུ་བསྒོམ་ལ༔ ཨོཾ་བཛྲ་ཀྲོ་དྷི་ཀ་ལི་བྃ་ཧ་རི་ནི་ས་ཧྲཱིཾ་ཛཿ ཨ་ནྲྀ་སུ་ཏྲི་པྲེ་དུ༔ སརྦ་པཱ་པཾ་དུཿ ཁ་ཤཱནྟིཾ་ཀུ་རུ་ཡེ་སྭཱ་ཧཱ༔ བརྒྱ་སྟོང་ཅི་ནུས་བཟླའོ༔ སྲི་གདོན་བྱང་བུ་ལིངྒ་བཅས༔ མཁའ་འགྲོའི་མེ་ཧོམ་ཞལ་བསྟབ་བྱ༔ ཐལ་སོལ་མཆོད་རྟེན་འོག་ཏུ་མནན༔ ལས་ཀྱི་སྲུང་མར་གཏད་བཅོལ་བྱ༔ འདི་ཡིས་མི་འདུལ་གང་ཡང་མེད༔ ཕ་ལམ་རྡོ་རྗེའི་མཚོན་དང་མཚུངས༔ ལྔ་བརྒྱ་དུས་ཀྱི་ཐ་མ་ལ༔ ལས་ཀ་འདི་ལས་ལྷག་པ་མེད༔ ཉིན་ཕྱེད་མཚན་གྱི་ཕྱེད་དུ་བྱ༔ ལྷ་འདྲེ་གཞན་དུ་མི་དམིགས་ཏེ༔ གཉིས་སྣང་རྒྱུ་རྐྱེན་དག་ལ་བྱ༔ དངོས་ཅན་དངོས་མེད་རྟགས་མཚན་ལ༔ གཟུགས་དང་སྒྲ་དང་དྲི་རོ་རེག༔ བཟང་དང་ངན་དང་རེ་དོགས་སྤངས༔ དངོས་མེད་དག་ལ་བྲེད་དང་འཇིགས༔ དངོས་ཅན་གཅན་གཟན་མི་རྒོད་དང་༔ རོ་དང་གོས་དང་གཟུགས་ཅན་གྱིས༔ རྣམ་རྟོག་སློང་བྱེད་ཅི་བྱུང་ཡང་༔ ཡ་ང་བག་ཚ་འཁུ་འཁྲིགས་སྤངས༔ སྣང་སྲིད་རང་སེམས་འཁྲུལ་པར་ཤེས༔ གཙང་དམེ་འཇིགས་སྐྲག་ཐམས་ཅད་གཅོད༔ དེ་ནི་རང་སྲུང་གདམས་པའི་མཆོག༔ མདོར་ན་ཤ་ཁྲག་གཟན་དུ་བསྐྱུར༔ སེམས་ཉིད་སྟོང་པ་བདག་ཏུ་མེད༔ སྟོང་པས་སྟོང་པར་ཡ་མི་ང་༔ ལར་ནི་ལུས་དང་ལྡན་ན་ཡང་༔ གཟུགས་མེད་དག་གིས་ཅི་ལ་གནོད༔ བར་སྣང་སྟོང་པས་གཟུགས་མི་བཅོམ༔ ཐམས་ཅད་སེམས་ཀྱི་རྣམ་རྟོག་ཏུ༔ ཤེས་པ་ཙམ་གྱིས་ངེས་གྲོལ་འགྱུར༔ ས་མ་ཡ༔ རྒྱ་རྒྱ་རྒྱ༔ མ་གཤིན་ཀླུ་བཙན་གཟའ་ཡིས་སྲུངས༔ དམ་ལྡན་བུ་ལ་བརྩེ་གྲོགས་མཛོད༔ དམ་ཉམས་ལྟ་ལོག་སྲོག་རྩ་ཆོད༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ ཟབ་རྒྱ༔ བརྡ་ཐིམ༔ ཞེས་པ་འདི་ཡང་སྤྲང་དྲེད་པོ་བདུད་འཇོམས་རྡོ་རྗེས་ཡིག་མེད་ནམ་མཁའི་ཀློང་མཛོད་ལས་དག་པར་ཕབ་པའི་ཡི་གེ་པ་ནི་ཆོས་ཀྱི་རྡོ་རྗེའོ། །དགེའོ། །ལེགས་སོ།། །།
དབུ་ཁྲིད་༠༠༠༠༠༠༠༠བརྡ་ཡིག ༤༣༡